Frank Aaen (EL), 2000-04-12:
Hvis vores ordfører på det her område, hr. Søren Søndergaard, kunne have været her, ville han have startet positivt ud fra, at alle selvfølgelig bør kunne være enige om det fornuftige i, at der skal gribes ind over for de uhyrligheder, som flere gange er blevet beskrevet i pressen, med grov udnyttelse af udenlandsk arbejdskraft, med underbetaling, dårlige arbejdsforhold, utrygge levevilkår i et liv på en kynisk arbejdsgivers ubønhørlige betingelser. Det kan alle vel forstå, at det skal der skrides ind over for.
Vi skal ikke tillade, at det fortsætter.
Det er menneskeskæbner, der skal reddes, og vi skal have stoppet kyniske arbejdsgiveres profitbegær sådan. Men hvad gør ministeren så?
Jo, hun fremsætter en lov, der på meget sympatisk måde tager fat i det problem, jeg lige har nævnt, men lige før forslaget bliver fremsat i Folketinget, så kigger ministeren lige ned i skrivebordsskuffen, eller det har nok nærmere været ovre i Justitsministeriets skrivebordsskuffer, og finder ud af, at hov, der ligger jo også et lille, smart forslag.
Det smutter vi lige med i denne her ombæring.
Nu er vi jo i gang.
Det er et lidt støvet forslag.
Det skulle have været fremsat for flere år siden, i hvert fald været fremlagt, dengang vi tog stilling til, om Danmark skulle gå ind i Schengenaftalen.
Det var vi imod.
Men dengang skulle det jo have været fremlagt til debat, men det gjorde det altså af en eller anden underlig grund ikke, måske for at undgå, at der blev den debat dengang.
For det skulle jo for lang tid siden have været fremme, at regeringen har den opfattelse, at politiet skal have tilladelse til at ransage hvad som helst, hvor som helst, bare det kører rundt i en bil. Det blev altså gemt.
Nu er det lige smuttet med her i indenrigsministerens forslag som et supplement.
Det er jo meget praktisk, nu vi er i gang. Og vi er jo kommet med i Schengen. Jeg skal ikke blande mig i, hvordan ministrene fordeler deres enkelte forslag mellem sig, men bare sige, at hvis indenrigsministeren tror, at man kan blande æbler og pærer, uden det bliver til vælling, så må hun kigge et andet sted hen.
Enhedslisten støtter ikke forslaget, når det hænger sammen sådan her.
Desværre må vi sige, at regeringens hidtidige kurs i udlændingepolitikken bare fortsætter.
Det går stadig væk ud på at stramme og stramme.
Hvem strammer skruen næste gang?
Denne her gang er det altså endnu en gang under anførelse af Socialdemokratiet og De Radikale, og man kan undre sig meget over, hvor mange ting det er, der skal smugles igennem i dansk lovgivning under dække af at være tilpasning til Schengenkonventionen. Det her er et eksempel på, hvordan man hele tiden ændrer vores retspolitik og udvikler et overvågnings- og kontrolsamfund, som vi er inderligt imod i Enhedslisten og derfor ikke vil støtte, uanset om der ligger et andet fornuftigt element i det her forslag.
Vi ønsker ikke en blankocheck til, at man kan kontrollere alt, hvad der rører sig på de danske landeveje.
Vi ønsker ikke, man bare kan gennemføre ransagninger under omstændigheder, som vanskeligt kan kontrolleres.
Det er retssikkerhedsmæssigt noget, vi mener er meget betænkeligt, og jeg synes, at f.eks. hr. Arne Melchior tog lidt for let på, at hvis det gælder samfundshensyn, så må vi acceptere vilkårlig ransagning.
Hvad bliver det næste, man vilkårligt kan ransage, hvis bare det er vigtigt, set med et samfundssyn?
Vi mener, at det her med at gribe ind over for udnyttelse af udenlandske arbejdere er meget vigtigt.
Vi undrer os meget over, at indenrigsministeren sætter det vigtige indgreb på spil ved at rode det sammen med det andet om vilkårlige ransagninger, for det kan jo betyde, at der ikke er flertal for indgrebet mod arbejdsgiverne, de grove misbrugende arbejdsgivere, og det vil da bestemt være ærgerligt.